楚辭三章送郭教授趨朝  其二
作者：陳造
朝代：宋

paragraphs: 儒之宮兮千柱眈如，峨冠綺袂兮羣而趨。
食焉稻魚兮隸焉詩書，我侈其成兮繹其初。
誨掖之孔敏兮築興之不徐，僨於昔煥於今兮繄百年其有待。
企三賢而相攸兮遺躅未沬，匪若人之良茂兮吾將奚頼。
芹波摇日兮槐陰轉午，一塵不棲兮重廊邃宇。
執經前兮儀儀而訏訏，君顔舒舒兮而究而語。
有粹其文兮有覿其古，風舞雩兮步趨繩矩。
鄙人留眼兮夫也接前人之武，人今翩鴻兮與南翔。
雲氣蓬瀛兮觀虛皇，膏馥霑被兮淮之鄉，君之惠兮鄉之人不可忘。